আগে মানুষ কাগজে মোড়ানো বই পড়ত। আর এখন যারা বই পড়ে, তারা পড়ে ই-বুক। অর্থাৎ সেই প্রযুক্তিনির্ভর বই। ফোন, ট্যাব বা কম্পিউটারে এ বই পড়া যায়। এমনকি ই-বুক পড়ুয়া পাঠক বাড়ার কারণে ই-বুক নির্মাতা প্রতিষ্ঠানগুলোও জোরেশোরে মাঠে নেমেছে। তৈরি হচ্ছে জনপ্রিয় বইগুলোর ই-বুক। এমনকি স্মার্টফোন বা ট্যাবে পড়ার জন্য বড় বড় লেখকের বইগুলো দিয়ে তৈরি হচ্ছে অ্যাপও। যার দরুন প্রকৃতপক্ষে যারা বইয়ের পাঠক, তারাও পয়সা বাঁচানোর সুবিধার্থে ওই পথেই হাঁটছেন। ফলে প্রকাশনা প্রতিষ্ঠানগুলোও এখন স্থবির হয়ে যাচ্ছে। বইয়ের বিক্রি কমেছে বহুলাংশে। আগে অমর একুশে বইমেলায় যে পরিমাণ বই বিক্রি হতো, এখন সে পরিমাণ হচ্ছে না। বইমেলায় তুলনামূলক মানুষের আগমন বেড়েছে ঠিকই কিন্তু বই বিক্রি বাড়েনি। এমনকি অতীতে শুধু বইমেলায় নয়, এর বাইরেও হাটে-বাজারে, বইয়ের দোকানগুলোতে কবিতা, গল্প, উপন্যাসের বইয়ের চাহিদাই ছিল অন্যরকম। পাঠ্যপুস্তক বা গাইড বইয়ের তুলনায় সেসব বইয়ের বিক্রিই ছিল ব্যবসায়ীদের উদ্দেশ্য। তাই বইয়ের দোকানগুলোতে পাঠ্যপুস্তক বা গাইড বইয়ের তুলনায় সেসব বই-ই থাকত বেশি। কিন্তু বর্তমানে বইয়ের ব্যবসা হয়ে উঠেছে সম্পূর্ণ পাঠ্যপুস্তক ও গাইড বইনির্ভর। হাতেগোনা কিছু গল্প-উপন্যাসের বই ছাড়া দোকান ভর্তি থাকে বিভিন্ন গাইড বইয়ে। সেসব কারণে আশাহত হচ্ছেন লেখক, প্রকাশক ও বই ব্যবসার সঙ্গে সংশ্লিষ্ট ব্যক্তিরা।